ไฟแนนเชียลไดเจสต์
สาลี่ คัลเล่อร์ เพิ่มทุนขยายธุรกิจ
13 พ.ย. 2555

สาลี่ คัลเล่อร์ เพิ่มทุนขยายธุรกิจ
บริษัท สาลี่ คัลเล่อร์ (COLOR) เปิดเผยว่า คณะกรรมการบริษัทมีมติให้เพิ่มทุนจดทะเบียนจาก 145,250,000 หุ้น เป็น 193,666,667 หุ้น ด้วยการออกหุ้นสามัญเพิ่มจำนวน 48,416,667 หุ้น มูลค่าที่ตราไว้หุ้นละ 1 บาท เสนอขายให้กับผู้ถือหุ้นเดิมในอัตรา 3 หุ้นเดิมต่อ 1 หุ้นสามัญเพิ่มทุน ในราคาหุ้นละ 2.10 บาท คิดเป็นมูลค่ารวม 101.67 ล้านบาท โดยกำหนดรายชื่อผู้มีสิทธิจองซื้อหุ้น 18 ธ.ค.นี้ และกำหนดวันชำระค่าหุ้นระหว่างวันที่ 7-11 ม.ค. 2556
ทั้งนี้ บริษัทจะนำเงินที่ได้จากการเพิ่มทุนไปซื้อเครื่องจักรใหม่เพื่อรองรับการขยายตัวทางธุรกิจ รวมทั้งนำเงินบางส่วนไปชำระหนี้เงินกู้ยืมสถาบันการเงิน เพื่อลดภาระดอกเบี้ยอันเกิดจากการก่อสร้างโรงงานแห่งใหม่ ซึ่งจะช่วยเพิ่มศักยภาพในการสร้างรายได้และกำไรในอนาคต รวมทั้งสร้างผลตอบแทนให้ผู้ถือหุ้นในระยะยาว
TCC คว้าสัมปทานเหมืองฯอินโดนีเซีย
นายบัณฑิต โชติวรรณพร กรรมการผู้จัดการ บริษัท ไทย แคปปิตอล คอร์ปอเรชั่น (TCC) เปิดเผยว่า บริษัทได้เซ็นสัญญาเป็นผู้รับสิทธิสัมปทานในเหมืองถ่านหินประเทศอินโดนีเซีย พื้นที่กว่า 2,200 ไร่ โดยเป็นเหมืองถ่านหินระดับเกรดเอที่มีค่าความร้อนสูง เป็นที่ต้องการของตลาด โดยสัญญาสัมปทานดังกล่าวมีอายุเบื้องต้น 2 ปี และสามารถขยายอายุสัญญาได้ 5 ปี และ 7 ปี ตามลำดับ นอกจากนี้ บริษัทยังอยู่ระหว่างเจรจาขายถ่านหินล็อตใหญ่ให้กับโรงไฟฟ้าและโรงงานอุตสาหกรรมในต่างประเทศ ซึ่งคาดว่าจะได้ข้อสรุปในไม่ช้านี้
ทั้งนี้ การได้รับสัญญาสัมปทานดังกล่าวจะช่วยเพิ่มยอดขายถ่านหินให้กับบริษัทประมาณ 50-80% ต่อไตรมาส และจะช่วยเพิ่มรายได้ให้บริษัทกว่าเท่าตัวในแต่ละเดือน ถือเป็นการเติบโตแบบก้าวกระโดด 
MALEE ทุ่ม 400 ล.บาท เพิ่มกำลังผลิต
นายฉัตรชัย บุญรัตน์ ประธานเจ้าหน้าที่บริหาร บริษัท มาลีสามพราน (MALEE) เปิดเผยว่า บริษัทคาดว่ารายได้ในปีนี้จะอยู่ที่ประมาณ 6,000 ล้านบาท เพิ่มขึ้น 100% จากปีก่อนที่ทำได้ 3,000 ล้านบาท ส่วนกำไรสุทธิคาดว่าจะอยู่ที่ 700 ล้านบาท โตขึ้น 300% เมื่อเทียบกับปี 2554 ขณะที่แนวโน้มรายได้ในปีหน้าน่าจะเติบโตต่อเนื่อง และคาดว่าจะมีอัตรากำไรสุทธิมากกว่า 10% จากปัจจุบันอยู่ที่ประมาณ 10% เนื่องจากบริษัทเพิ่งใช้งบลงทุน 400 ล้านบาท เพื่อปรับปรุงโรงงานและเพิ่มกำลังผลิตเครื่องดื่มน้ำผลไม้อีก 200% จากปัจจุบัน ซึ่งจะทำให้รายได้รวมและอัตรากำไรสุทธิดีขึ้นต่อเนื่อง ขณะเดียวกันบริษัทอยู่ระหว่างศึกษาแผนลงทุนต่างประเทศ คาดว่าจะได้เห็นความชัดเจนเร็วๆ นี้